open-index/open-wikipedia-markdown huggingface dataset:
Laton

**Laton** es un alia de cupre e zinco, en proportios cual pote es variada per ateni colores e cualias mecanical, eletrical, acustical e cimical diferente, ma cupre ave tipal la proportio plu grande, jeneral 66% cupre e 34% zinco. Usada de tempos preistorial, lo es un alia de sustitui: atomes de la du constituintes pote recambia lunlotra en la mesma strutur cristal.

Laton es simil a bronze, un alia de cupre cual conteni stanio en loca de zinco. Ambos bronze e laton pote inclui proportios peti de un varia de otra elementos, incluinte arsenico, plomo, fosfor, aluminio, manganes e silico. Istorial, la distingui entre la du alias ia es min coerente e clar, e museos usa cresente la terma plu jeneral "alia de cupre".

Laton es ja un materia popular tra longa per sua aspeta briliante simil a oro e es ancora usada per manicos de caxeta e manicos de porte. Lo es ance ja longa vasta usada per fabrica scultas e utiles par causa de sua punto de fonde basa, sua laborablia (e con utiles de mano e con turnadores e fresadores moderna), sua dura, e sua condutia eletrical e termal. Latones con plu contenida de cupre es plu mol e plu oro en color; a la reversa, los con min cupre e donce plu zinco es plu dur e plu arjentin en color.

Laton es ancora comun usada en aplicas do resiste a corode e frica basa es nesesada, como securadores, xarnieres, piniones, cosinetos, cartuxes, zipes, tubos, juntador de mangeras, valvas e liadores e asetadores eletrical. Lo es vasta usada per strumentos musical como cornos e campanas. La composa de laton fa ce lo es un sustitua favorable per cupre en joalas teatral, car lo mostra plu resiste a corode. Laton no es tan dur como bronze e donce no conveni per la plu de armas e utiles. Ance lo no conveni per usas maral, car la zinco reata con minerales en acua salosa, produinte cupre porosa; laton maral, con stanio ajuntada, evita esta, como ance bronze.

Laton es frecuente usada en situas en cual lo es importante ce sintiles no es produida, como utiles usada prosima a materias flamable o esplodente.
Aser

**Aser** es un alia de fero e carbono con fortia e resiste a frati bonida en compara con otra formas de fero. Par causa de sua tensa de rompe alta e custa basa, aser es un de la materias la plu comun fabricada en la mundo. Aser es usada en construidas, pontes, infrastrutur, utiles, barcones, trenes, autos, bisicles, macinas, aparatos eletrical, mobilas e armas.

Fero es sempre la elemento xef en aser, ma multe otra elementos pote es presente o ajuntada. Aseres nonosidinte, cual resiste corode e osidi, nesesa tipal un 11% plu de cromo.

Fero es la metal de base de aser. Dependente de la temperatur, lo pote ave du formas cristal (formas alotropo): cubo e sentrida a corpo e cubo e sentrida a fas. La interata de la alotropos de fero con la elementos de alia, prima carbono, dona a aser e fero moldida sua estende de cualias unica. En fero pur, la strutur cristal ave relativa poca resiste a la atomes de fero liscante a lado de lunlotra, e donce fero pur es multe formable. En aser, cuantias peti de carbono, otra elementos, e incluis en la fero ata como ajentes durinte cual preveni la move de deslocas.

La carbono en alias de aser tipal pote contribui a asta 2,14% de sua pesa. Variante la cuantia de carbono e multe otra elementos de alia, e ance la controla de sua composa cimical e fisical en la aser final (o como elementos disolveda, o como fases presipitada), impedi la move de la deslocas cual fa ce fero pur es formable, e donce controla e boni sua cualias. Esta cualias inclui la duria, la condui de tempera, la nesesa de recoce, la limita elastica, e la tensa de rompe de la aser resultante. La aumenta de la fortia de aser en compara con fero pur es sola posible par la redui de la formablia de fero.

Aser ia es produida en fornones basa tra miles de anios, ma sua usa industrial e a scala grande ia comensa sola pos cuando metodos plu eficas de produi ia es creada en la sentenio 17, con la introdui de la fornon alta e la produi de aser de crisol. Esta ia es segueda par la prosede de Bessemer en England en la media de la sentenio 19, e alora par la fornon de Siemens-Martin. Con la inventa de la prosede de Bessemer, un eda nova de aser produida en serie ia comensa. Aser mol ia recambia fero forjada. La statos deutx ia es la produores major de aser en Europa en la sentenio 19. La produi american de aser ia es sentrida en Pittsburgh, Bethlehem, Pennsylvania, e Cleveland asta la fini de la sentenio 20.

Refinas plu en la prosede, como la fabrica de aser par osijen fundal, ia recambia en la plu la metodos plu temprana par diminui plu la custa de produi e boni la cualia de la produida final. Oji, plu ca 1,6 bilion tones de aser es produida anial. Aser moderna es jeneral identifiada par grados diversa definida par organizas de normas variosa. La industria moderna de aser es un de la industrias de fabrica la plu grande en la mundo, ma ance un de la industrias la plu intensa en emete de enerjia e gases invernerial, contribuinte 8% de la emetes global. Ma, aser ance es multe reusable: lo es un de la materias la plu resiclida en la mundo, con un taso de resicli de plu ca 60% global.
Sal

En usa comun, **sal** es un mineral composada xef de clorido de sodio (NaCl). Cuando usada en comedas, spesial en forma granetin, lo es plu formal nomida **sal de cosina**. En la forma de un mineral cristal natural, sal es ance conoseda como halito. Sal es esensal per la vive, e la sabor salosa es un de la sabores fundal de umanas. Sal es un de la spises la plu vea e la plu comun en comedas, e lo boni uniforma la persepi de la sabor de comedas, incluinte comedas cual ta es nonsaborosa sin lo. Sali e marini es metodos antica e importante per conserva comedas.

Alga de la indicas la plu temprana de la prosede de sal es de sirca 6000 AEC, cuando persones abitante en la area de Romania presente ia boli acua de fonte per estrae sales; un saleria en Jonguo es de aprosima la mesma periodo. Sal ia es ance valuada par la ivris, elinicas, romanes, bizantianes, hititas, ejiptianes e indianes antica. Sal ia deveni un ben importante e ia es transportada par barco a ultra la Mar Mediteraneo, longo vias de sal spesial construida, e a ultra la Sahara en caravanes de cameles. La manca e la nesesa universal per sal ia causa ce nasiones vade a gera per lo e usa lo per colie revenu de imposta. Sal es usada en rituos relijiosa e ave otra sinifias cultural e tradisional.

Sal es otenida de minas de sal, e par la vapori de acua de mar (sal de mar) e acua de fonte rica con minerales en stanges basa. La usa la plu grande de sal (clorido de sodio) es como un materia prima per la produi de cimicales. Lo es usada per produi idrosido de sodio e cloro; lo ance es usada en la prosedes de fabrica de clorido de polivinil, plasticas, pulpa de paper e multe otra produidas. De la produi global anial de sirca tresento milion tones de sal, sola un persento peti es usada per la consuma umana. Otra usas inclui prosedes per condisiona acua, la dejela de autovias, e la usa en cultiva. Sal comable es vendeda en formas como sal de mar e sal de cosina, de cual la ultima conteni usual un ajente antiagregante e pote es iodida per preveni la nonsufisi de iodo. En ajunta a sua usa en cosini, sal es presente en multe comedas prosededa.

Sodio es un elemento esensal per la sania umana par sua rol como un eletrolito e un disolveda osmosal. Ma, la consuma esedente de sal pote crese la risca de maladias cardiovascular, como ipertensa, en enfantes e adultes. Tal efetos de sal a la sania es ja longa studiada. Donce, multe asosias de sania mundal e espertas en paises developada recomenda la redui de la consuma de comedas salosa popular. La Organiza Mundal de Sania recomenda ce adultes consuma min ca 2000 mg de sodio, o 5 grames de sal, per dia.
Diamante

**Diamante** es un forma solida de la elemento carbono con sua atomes ordinada en un strutur cristal. Diamante como un forma de carbono es un solida sin sabor, sin odor, forte e frajil cual es transparente en color, un condutador povre de eletrica, e nondisolvable en acua. Un otra forma solida de carbono conoseda como grafito es la forma cimical stable de carbono a temperatur e presa de sala, ma diamante es metastable e converti a lo a un rapidia nonpersepable en acel ambiente. Diamante ave la dura e condutia termal la plu alta de cualce materia natural, cualias cual es usada en aplicas industrial major como utiles de talia e poli. Los es ance la razona ce selulas de inco de diamante pote pone materias su presas trovada profonda en la Tera.

Car la ordina de atomes en diamante es estrema rijida, poca tipos de nonpures pote contamina lo (du esetas es boro e nitrojen). Cuantias peti de defetos o nonpures (sirca un per milion de atomes de la rede) pote colori un diamante a blu (boro), jala (nitrojen), brun (defetos), verde (esposa a radia), purpur, rosa, orania o roja. Diamante ave ance un indise de refrata multe alta e un sperde otical relativa alta.

La plu de diamantes natural ave edas entre un bilion e 3,5 bilion anios. La plu ia es formida a profondias entre 150 e 250 cilometres en la litosfera de la Tera, an si alga ia veni de un profondia de asta 800 cilometres. Su presa e temperatur alta, fluentes conteninte carbono ia disolve minerales diversa e ia recambia los con diamantes. Multe plu resente (sentos a deses de milion anios ante aora), los ia es portada a la surfas en erutas volcanal e deponeda en rocas magmal conoseda como cimberlitos e lamproitos.

Diamantes sintesal pote es creseda de carbono de puria alta su presas e temperatures alta o de gases idrocarbonal par deponeda cimical de vapor (DCV). Diamantes de imita  pote ance es fabricada de materias como diosido de zirconio cubo e carbido de silico. Diamantes natural, sintesal e de imita es la plu comun distinguida usante tecnicas otical o mesuras de condutia termal.
Roca magmal

**Roca magmal** es un de la tre tipos xef de roca, la otras esente deponeda e mutada. Rocas magmal es formida par la fri e solidi de magma o lava.

La magma pote deriva de fondes partal de rocas esistente en la litosfera de un planeta. Tipal, la fonde es causada par un o plu de tre prosedes: un aumenta de temperatur, un diminui de presa, o un cambia de composa. Solidi a roca aveni o su la surfas como rocas intruinte o sur la surfas como rocas estruinte. Roca magmal pote formi con cristali per formi rocas granin e cristal, o sin cristali per formi vitros natural.

Rocas magmal aveni en un varia grande de situas jeolojial: scermos, plataformas, orojenes, basines, provinses magmal grande, litosfera estendeda e litosfera maral.
Asida

Un **asida** es un molecula o ion capas de o dona un proton (pd. un ion de idrojen, H+), conoseda como un asida de Brønsted-Lowry, o formi un lia covalente con un duple de eletrones, conoseda como un asida de Lewis.

La categoria prima de asidas es la donores de protones, o asidas de Brønsted-Lowry. En la caso spesial de solves acuosa, donores de protones formi idronio H3O+ e es conoseda como asidas de Arrhenius. Brønsted e Lowry ia jenerali la teoria de Arrhenius per inclui solves nonacuosa. Un asida de Brønsted o Arrhenius conteni usual un atom de idrojen liada a un strutur cimical cual es ancora enerjial favorable pos la perde de H+.

Asidas acuosa de Arrhenius ave cualias tipal cual furni un descrive pratical de un asida. Asidas formi solves acuosa con un sabor asida, pote cambia la turnasol blu a roja, e reata con bases e alga metales (como calsio) per formi sales. La parola asida deriva de la latina *acidus*, cual sinifia "asida". Un solve acuosa de un asida ave un pH min ca sete e on refere a lo nonformal ance como "asida" (como en "disolveda en asida"), ma la defini streta refere sola a la disolveda. Un pH plu basa indica un **asidia** plu alta, e donce un consentra plu alta de iones positiva de idrojen en la solve.

Asidas acuosa comun inclui asida idroclorica (un solve de clorido de idrojen trovada en asida gastral cual ativi enzimas de dijesta), asetica (vinagra es un solve acuosa diluida de esta licuida), asida sulfurica (usada en pilas de auto), e asida sitrica (trovada en frutas sitrica). Como esta esemplos mostra, asidas (en la sensa nonformal) pote es solves o sustantias pur, e pote deriva de asidas (en la sensa streta) cual es solidas, licuidas o gases. Asidas forte e alga asidas debil consentrada es corodente, ma on ave esetas como carboranes e asida borica.

La categoria du de asidas es la asidas de Lewis, cual formi un lia covalente con un duple de eletrones. Un esemplo es trifluorido de boro (BF3), de cual sua atom de boro ave un orbital vacua cual pote formi un lia covalente par comparti un duple solitar de eletrones sur un atom en un bas, per esemplo la atom de nitrojen en amonia (NH3). Lewis ia considera esta como un jenerali de la defini de Brønsted, tal ce un asida es un spesie cimical cual aseta duples de eletrones o direta o par relasa protones (H+) en la solve, cual aseta alora duples de eletrones. Clorido de idrojen, asetica, e la plu de otra asidas de Brønsted-Lowry no pote formi un lia covalente con un duple de eletrones e donce no es asidas de Lewis. Reversada, multe asidas de Lewis no es asidas de Arrhenius o Brønsted-Lowry. En la terminolojia moderna, un *asida* es un asida de Brønsted par implica e no un asida de Lewis, car cimicistes refere cuasi sempre a un asida de Lewis como tal.
Base (cimica)

En cimica, on ave tre definis en usa comun de la parola "**base**": bases de Arrhenius, bases de Brønsted, e bases de Lewis. Tota definis acorda ce bases es sustantias cual reata con asidas, como orijinal proposada par G.-F. Rouelle en la media de la sentenio 18.

En 1884, Svante Arrhenius ia proposa ce un base es un sustantia cual desasosia en solve acuosa per formi iones OH-. Esta iones pote reata con iones H+ de la desasosia de asidas per formi acua en un reata asida-base. Un base es donce un idrosido metal como NaOH o Ca(OH)<sub>2</sub>. Tal solves acuosa de idrosido es tipal liscosa a la toca e amarga, e los cambia la color de indicadores de pH (per esemplo, cambia la color de paper de pH roja a blu).

En acua, par altera la ecuilibra de autoioni, bases produi solves en cual la ativia de la ion H+ es plu basa ca lo es en acua pur, pd. la acua ave un pH plu alta ca 7,0 a situas normal. Un base disolvable es nomida un alcalin si lo conteni e relasa iones OH- cuantial. Osidos metal, idrosidos, e alcosidos es bases, e bases conjugada de asidas debil es bases debil.

Bases e asidas es regardada como oposantes cimical car la efeto de un asida es aumenta la consentra de idronio (H3O+) en acua, ma bases redui esta consentra. Un reata entre solves acuosa de un asida e un base es nomida neutri, produinte un solve de acua e un sal en cual la sal separa a sua iones composante. Si la solve acuosa es saturada con un disolveda de un sal spesifada, cualce plu de esta sal presipita estra la solve.

En la teoria plu jeneral de asida-base de Brønsted-Lowry (1923), un base es un sustantia cual pote aseta cationes idrojen (H+) - ance conoseda como protones. Esta inclui idrosidos acuosa car OH- reata con H+ per formi acua, tal ce bases de Arrhenius es un sucolie de bases de Brønsted. Ma, on ave ance otra bases de Brønsted cual aseta protones, como solves acuosa de amonia (NH3) o sua derivadas organica (aminas). Esta bases no conteni un ion OH- ma reata con acua, resultante en un aumenta de la consentra de la ion OH-. Ance, alga solves nonacuosa conteni bases de Brønsted cual reata con protones solvada. Per esemplo, en amonia licuida, NH2- es la spesie de ion basica cual aseta protones de NH4+, la spesie asida en esta solve.

G. N. Lewis ia comprende ce acua, amonia e otra bases pote formi un lia con un proton par causa de la duple noncompartida de eletrones cual la bases posese. En la teoria de Lewis, un base es un donor de un duple de eletrones cual pote comparti un duple de eletrones con un asetador de eletrones cual es descriveda como un asida de Lewis. La teoria de Lewis es plu jeneral ca la model de Brønsted car la asida de Lewis no es nesesada un proton, ma pote es un otra molecula (o ion) con un orbital basa vacua cual pote aseta un duple de eletrones. Un esemplo notable es trifluorido de boro (BF3).
Tempo

**Tempo** es la segue continuante de esiste e avenis cual aveni en un serie parente nonreversable de la pasada, tra la presente, e a en la futur. Lo es un cuantia composante de mesuras diversa usada per ordina avenis, per compara la longia de avenis o la intervales entre los, e per cuanti rapidias de cambia de cuantias en la realia material o en la esperia consensa. Tempo es frecuente refereda como un dimension cuatro, en junta con tre dimensiones spasial.
Spetro eletromagnetal

La **spetro eletromagnetal** es la estende completa de radia eletromagnetal, organizada par frecuentia o longia de onda. La spetro es divideda a bandas separada, con nomes diferente per la ondas eletromagnetal en cada banda. De frecuentia basa a alta estas es: ondas de radio, microondas, infraroja, lus vidable, ultravioleta, raios X, e raios gama. La ondas eletromagnetal en cada de esta bandas ave cualias diferente, como la modo en cual los es produida, como los interata con materia, e sua aplicas pratical.

Ondas de radio, a la fini de frecuentia basa de la spetro, ave la enerjia de foton la plu basa e la longias de onda la plu longa - miles de cilometres, o plu. Los pote es emeteda e resetada par antenas, e pasa tra la atmosfera, folias, e la plu de materias de construi.

Raios gama, a la fini de frecuentia alta de la spetro, ave la enerjias de foton la plu alta e la longias de onda la plu corta - multe plu peti ca un nucleo atomal. Raios gama, raios X, e raios ultravioleta estrema es nomida radia ioninte car sua enerjia alta de foton es capas de ioni atomes, causante reatas cimical. Radia con longia de onda plu longa como lus vidable es nonioninte; la fotones no ave sufisinte enerjia per ioni atomes.

Tra la plu de la spetro eletromagnetal, spetroscopi pote es usada per separa ondas de frecuentias diferente, tal ce la intensia de la radia pote es mesurada como un funsiona de frecuentia o longia de onda. Spetroscopi es usada per studia la interatas de ondas eletromagnetal con materia.

## Referes
Arma

Un **arma** es cualce util o aparato cual on usa per descoraji, menasa, dana fisical, feri o mata. On usa armas per aumenta la eficasia de ativias como xasa, crimin (per esemplo, omiside), enforsa la lege, autodefende, gera, o suiside. En un contesto plu larga, on pote comprende ce armas inclui cualce cosa usada per gania un vantaje tatical, stratejial, material o mental supra un oposor o un ojeto enemin.

An ce on pote usa ojetos comun como bastones, rocas, botelas, sejas e veculos como armas, multe ojetos es spesial desiniada per esta intende; estas estende de utiles simple como bastones, axas, lansias e spadas, a cosas tan complicada como armas de foco moderna, tances, misiles balistical intercontinental, gera biolojial e siberarmas.
Nucleo atomal

La **nucleo atomal** es la rejion peti e densa composada de protones e neutrones a la sentro de un atom, descovreda en 1911 par Ernest Rutherford. Pos la descovre de la neutron en 1932, modeles per un nucleo composada de protones e neutrones ia es rapida developada par Dmitri Ivanenko e Werner Heisenberg. Un atom es composada de un nucleo positiva cargada, con un nube de eletrones negativa cargada sirca lo, liada en junta par la forte eletrostatical. Cuasi tota la masa de un atom es locada en la nucleo, con un contribui multe peti de la nube de eletrones. Protones e neutrones es liada en junta per formi un nucleo par la forte nucleal.

## Referes
Telefon

Un **telefon** es un aparato de telecomunica cual permete ce du o plu usores fa un conversa cuando los es tro distante per es fasil oiada direta. Un telefon converti sona, tipal e la plu eficas la vose umana, a siniales eletrical cual es transmeteda par cables e otra canales de comunica a un otra telefon cual reprodui la sona a la usor resetante.
Sona

En fisica, **sona** es un vibra cual estende como un onda acustical tra un media de transmete como un gas, un licuida o un solida. En fisiolojia e psicolojia umana, sona es la reseta de tal ondas e sua persepi par la serebro.
Lus

**Lus** es radia eletromagnetal cual pote es persepida par la oio umana. En fisica, la terma *lus* pote refere plu jeneral a radia eletromagnetal de cualce longia de onda, vidable o no. Como tota tipos de radia eletromagnetal, lus es formida par particulas elemental sin masa nomida fotones cual representa la cuantos de la campo eletromagnetal, e pote es analiseda como ambos ondas e particulas. La studia de lus, conoseda como otica, es un ramo importante de fisica moderna.
Foco

**Foco** es la osidi rapida de un materia (la combustable) en la prosede cimical esotermal de combusta cual relasa caldia, lus, e produidas variosa de reata. A un punto spesifada en la reata de combusta, nomida la punto de ensende, flamas es produida. La flama es la parte vidable de la foco. Flamas es composada xef de diosido de carbono, vapor de acua, osijen e nitrojen. Si lo es sufisinte calda, la gases pote ioni e deveni plasma. Dependente de la sustantias ardente, e la presentia de cualce nonpures esterna, la color de la flama e la intensia de la foco pote varia.
Combustable

Un **combustable** es cualce materia cual on pote fa ce lo reata con otra sustantias afin lo relasa enerjia como enerjia termal o per usa per labora. La conseta ia es orijinal aplicada sola a la materias capas de relasa enerjia cimical ma ia es aplicada de alora ance a otra fontes de enerjia de caldia, como enerjia nucleal (par fision nucleal e fusa nucleal).
Canser

**Canser** es un grupo de maladias cual conserna la crese nonormal de selulas capas de invade o sperde a otra partes de la corpo. Estas contrasta con tumores noncanserosa, cual no sperde. Sinias e sintomes posible inclui un masa, sangui nonormal, tose longida, perde de pesa nonesplicada, e un cambia en la condui de la intestines. An con ce esta sintomes pote indica canser, los pote ance ave otra causas. Plu ca 100 tipos de canseres afeta umanas.
Disenteria

**Disenteria** es un tipo de gastroenterite cual resulta en diarea sanguosa. Otra sintomes pote inclui febre, dole adomenal, e un sensa de feci noncompleta. Complicas pote inclui desidrata.

La causa de disenteria es usual la baterias de la jenero *[[Shigella]]*, en cual caso lo es conoseda como xigelose, o la ameba *[[Entamoeba histolytica]]*; alora lo es nomida amebiase. Otra causas pote inclui alga cimicales, otra baterias, otra protozones, o vermes parasito. Lo pote sperde entre persones. Fatores de risca inclui la contamina de comedas e acua con fece par causa de ijenia povre. La prosede fundal conserna la inflama de la intestin, spesial de la colon. Medias per preveni disenteria inclui lava manos e securi comedas en viaja en paises de risca alta. An si la state jeneral resolve se en un semana, bevi licuidas sufisinte como la solve de reidrata bocal es importante. On pote usa antimicrobiales como azitromisina per trata casos asosiada con viaja en la mundo developante. An si on no recomenda la usa solitar de paradiareas como loperamida, on pote usa los en junta con antimicrobiales.

*Shigella* resulta sirca 165 milion casos de diarea e 1,1 milion moris per anio, con cuasi tota casos en la mundo developante. En areas con ijenia povre, cuasi un dui de casos de diarea es par causa de *Entamoeba histolytica*. *Entamoeba histolytica* afeta miliones de persones e resulta en plu ca 55 000 moris per anio. Lo aveni comun en rejiones min developada de America sentral e Sude, Africa e Asia. On ia descrive disenteria a la min de la tempo de Hipocrate.
Obesia

**Obesia** es un disturba medical, a veses regardada como un maladia, en cual la gras de corpo cumula tan multe ce lo pote ave efetos negativa a la sania. On clasi persones como obesa cuando sua indise de masa corpal (IMC) - la pesa de un person divideda par la altia de la person cuadrida - es supra 30 kg/m ²; la estende de 25 a 30 kg/m ² es definida como suprapesosa. Alga paises de Asia este usa valuas plu basa per calcula obesia. Obesia es un causa major de descapasia e es corelatada con maladias e disturbas diversa, spesial maladias cardiovascular, diabete tipo 2, apnea blocinte de dormi, alga tipos de canser, e artrose.

Obesia ave causas individua, sosioeconomial e ambiental. Alga causas conoseda es dieta, ativia fisical, automati, urbani, afetablia jenetical, medisines, disturbas mental, politicas economial, disturbas endocrin, e esposa a cimicales cual disturba la sistem endocrin.

An si la plu de persones obesa a cualce tempo atenta perde pesa e susede frecuente, manteni la perde de pesa per dura longa es rara. On ave no interveni eficas, bon definida e fundida sur demostras per preveni obesia. La preveni de obesia nesesa un stratejia complicada, incluinte intervenis a niveles sosial, comunial, familial e individua. Cambias a la dieta e eserse es la tratas xef recomendada par la profesales medical. On pote boni la cualia de la dieta par redui la consuma de comedas con multe enerjia, como los alta en gras o zucares, e par aumenta la consuma de fibre dijestal, si esta elejes dietal es disponable a bon custa. On pote usa medisines, en junta con un dieta conveninte, per redui la apetito o diminui la asorbe de gras. Si dieta, eserse e medisin no es eficas, on pote usa un balon gastral o fa un opera per redui la volum de la stomaco o la longia de la intestines, produinte un sensa de plenia plu temprana, o un capasia reduida de asorbe nurintes de comedas.

Obesia es un causa xef de mori prevenable tra la mundo, con tasos aumentante en adultes e enfantes. En 2022, plu ca un bilion persones ia es obesa tra la mundo (879 milion adultes e 159 milion enfantes), representante plu ca du veses la casos de adultes (e cuatro veses plu alta ca la casos de enfantes) rejistrada en 1990. Obesia es plu comun entre femes ca entre omes. Oji, on ave un opina nonfavorable de obesia en la plu de la mundo. Ma alga cultures, pasada e presente, ave un opina favorable de obesia, vidente lo como un simbol de ricia e fertilia. La Organiza Mundal de Sania, la SUA, Canada, Nion, Portugal, Deutxland, la Parlamento European e sosias medical, per esemplo la Asosia Medical American, clasi obesia como un maladia. Otras, como la Rena Unida, no fa lo.
Variola

**Variola** ia es un maladia infetante causada par la virus variola, cual parteni a la jenero Orthopoxvirus. La caso natural aveninte ultima ia es diagnoseda en otobre 1977, e la Organiza Mundal de Sania (OMS) ia serti la elimina global de la maladia en 1980, fasente variola la sola maladia umana cual on ia elimina asta oji.

La sintomes inisial de la maladia ia inclui febre e vomita. Esta ia es segueda par la formi de ulseras en la boca e un eruta. Tra alga dias, la eruta ia muta a bulas plenida con licuida e con un indente a la sentro. Alora la bulas ia crosti e ia cade, lasante sicatrises. La maladia ia sperde de un person a un otra prima par contata longida con fas a fas con un person infetada o (rara) par ojetos contaminada. On ia ateni la preveni xef par la vasin contra variola. Pos cuando la maladia ia developa, alga medisines antivirusal ta pote aida, ma tal medisines no ia deveni disponable asta pos cuando on ia elimina la maladia. La risca de mori ia es sirca 30%, con tasos plu alta entre bebes. Frecuente, los ci ia survive ia ave multe sicatrises sur sua pel, e alga ia sieci.

La atestas la plu temprana de la maladia data a sirca 1500 AEC en momias ejiptian. La maladia ia aveni istorial en epidemicas. En la sentenio 18 en Europa, on estima ce 400 000 persones ia mori de la maladia per anio, e ce un tri de tota casos de siecia ia es par causa de variola. On estima ce variola ia mata tan multe como 300 milion persones en la sentenio 20 e sirca 500 milion persones en la 100 anios final de sua esiste. Moris plu temprana ia inclui ses monarcas european, incluinte Luis 15 de Frans en 1774. An en 1967, 15 milion casos ia aveni per anio.

Inocula per variola pare ia comensa en Xina sirca la desenio de 1500. Europa ia adota esta pratica de Asia en la dui prima de la sentenio 18. En 1796, Edward Jenner ia introdui la vasin moderna contra variola. En 1967, la OMS ia intensi laboras per elimina la maladia. Variola es un de du maladias infetante cual on ia elimina, la otra es pesta boval (un maladia de ungulatos con cuantia duable de ditos) en 2011.
Fusil

Un **fusil** es un aparato desiniada per propulsa un lansada usante presa o forte esplodente. La lansadas es tipal solida, ma pote ance es licuida compresada (pe en fusiles/canones de acua), o gas (pe fusil de gas lejera). Lansadas solida pote es libre volante (como con baletas e cartuxes) o liada (como con aturdadores eletrical, fusiles de lansia e fusiles de arpon). Un fusil de calibre grande es ance nomida un canon.

La metodos de propulsa de lansadas varia seguente la desinias, ma es tradisional realida pneumatical par un presa alta de gas contenida en un tubo de cano (cano de fusil), produida o par la combusta esotermal rapida de propulsantes (como con armas de foco), o par compresa macinal (como con fusiles de aira). La gas de presa alta es introduida a retro de la lansada, puiante e aselerante lo longo la longia de la tubo, donante un rapidia de lansa sufisinte per manteni sua viaja plu a la ojeto pos cuando la gas propulsante sesa ata a lo pos cuando lo sorti de la boca. Alternativa, armas de motor linial de conseta nova pote emplea un campo eletromagnetal per ateni aselera, en cual caso la cano pote es sustituida par reles gidante (como en fusiles de rel) o envolveda con un bobin eletromagnetal (como en fusiles de Gauss).

La aparatos prima identifiada como fusiles o protofusiles ia apare en Xina sirca 1000 EC. A la fini de la sentenio 13, los ia deveni "fusiles vera", armas de foco con cano de metal cual ia xuta lansadas singular cual ia bloci la cano. Polvo negra e tecnolojia de fusiles ia sperde tra Eurasia en la sentenio 14.
Lansada

Un **lansada** es un ojeto cual es propulsada par la aplica de un forte esterna e alora move libre su la influe de gravita e resiste de aira. An si cualce ojetos en move tra spasio es lansadas, on trova los comun en gera e sportes (per esemplo, un bal de basebal lansada, un bal de futbal pedida, un baleta xutada, un flexa lansada, un petra relasada de un lansapetra).

En balistica, egalis matematical de move es usada per analise la cursos de lansadas tra lansa, vola, e colpa.
Distruba mental

Un **disturba mental**, ance nomida un **maladia mental**, es un motif de condui o pensa cual causa un angusa sinifiante o un mali de la funsiona personal. Un disturba mental ance es marcada par un disturba medica sinifiante en la cognisio, la regula emosial, o la condui de un individua, frecuente en un contesto sosial. Tal disturbas pote aveni como episodios singular, pote es persistente, o pote es reveninte-remetente. On ave multe tipos diferente de disturba mental, con sinias e sintomes cual varia multe entre disturbas spesifada. Un disturba mental es un aspeta de la sania mental.

La causas de disturbas mental es frecuente nonclar. Teorias asorbe trovas de un varia de campos. Disturbas pote es asosiada con rejiones o funsionas spesifada de la serebro. Un profesal de sania mental, como un psicolojiste clinical, un psiciatriste, un curor psiciatrica, o un laboror sosial clinical, diagnose o evalua disturbas, usante metodos diversa como probas psicometral, ma frecuente dependente de oserva e demanda. On debe considera credes cultural e relijiosa, e ance normas sosial, cuando on fa un diagnose.

Servis per disturbas mental es usual fundida en ospitales psiciatrica, clinicas de consulta esterna, o en la comunia. Profesales de sania mental furni tratas. Elejables de trata comun es psicoterapia o medisin psiciatrica; cambias de stilo de vive, intervenis sosial, suporta par pares, e autoaida es ance elejables. En un minoria de casos, on pote ave deteni o trata nonvolente. On ia mostra ce programes de preveni redui depresa.

En 2019, disturbas mental comun tra la mundo ia inclui: depresa, cual afeta sirca 264 milion persones; dementia, cual afeta sirca 50 milion; disturba bipolal, cual afeta sirca 45 milion; e scizofrenia e otra psicoses, cual afeta sirca 20 milion persones. Disturbas de developa neurolojial inclui la disturba de manca de atende con iperativia, la disturba de la spetro de autisme, e descapasia inteletal, de cual la comensa aveni temprana en la periodo de developa. Stigma e discrimina pote ajunta a la sufri e descapasia asosiada con disturbas mental, gidante a promoves sosial diversa cual atenta boni la comprende e defia la esclui sosial.
Enerjia cinetica

En fisica, la **enerjia cinetica** de un ojeto es la forma de enerjia cual lo posese par causa de sua move.

En mecanica clasica, la enerjia cinetica de un ojeto nonjirante de masa *m* viajante a un rapidia *v* es {1 \over 2}mv^2.

La enerjia cinetica de un ojeto es egal a la labora, forte (F) multiplida par desloca (s), nesesada per ateni sua rapidia declarada. Pos gania esta enerjia en sua aselera, la masa manteni esta enerjia cinetica estra si sua rapidia cambia. La mesma cuantia de labora es fada par la ojeto cuando lo desaselera de sua rapidia corente a un state de reposa.

La unia SI de enerjia cinetica es la jul, ma la unia engles de enerjia cinetica es la pede-libra.

En mecanica relativiste, {1 \over 2}mv^2 es un bon aprosimi de enerjia cinetica sola cuando *v* es multe min ca la rapidia de lus.
Labora (fisica)

En siensa, **labora** es la enerjia transmeteda a o de un ojeto par la aplica de forte longo un desloca. En sua forma la plu simple, per un forte constante aliniada con la dirije de move, la labora egali la multipli de la forte e la distantia traversada. On dise ce un forte fa *labora positiva* si lo ave un composante en la dirije de la desloca de la punto de aplica. Un forte fa *labora negativa* si lo ave un composante oposada a la dirije de la desloca a la punto de aplica de la forte.

Per esemplo, cuando un bal es tenida supra la tera e alora cade, la labora fada par la forte gravital sur la bal cuando lo cade es positiva, e es egal a la pesa de la bal (un forte) multiplida par la distantia a la tera (un desloca). Si la bal es lansada a supra, la labora fada par la forte gravital es negativa, e es egal a la pesa multiplida par la desloca en la dirije a supra.

Ambos forte e desloca es vetores. La labora fada es donada par la multipli scalal de la du vetores, do la resulta es un scalal. Cuando la forte *F* es constante e la angulo *θ* entre la forte e la desloca s es ance constante, alora la labora fada es donada par:

W = F s \cos \theta 

Si la forte es variable, alora labora es donada par la integral linial:

W = \int \vec{F}\cdot d\vec{s}

do d\vec{s} es la cambia peti en la vetor de desloca.

Labora es un cuantia scalal, donce lo ave sola un grandia e no un dirije. Labora transfere enerjia de un loca a un otra, o de un forma a un otra. La unia SI de labora es la jul (J), la mesma unia como per enerjia.
Baleta

Un **baleta** es un lansada cinetica, un composante de muni de armas de foco cual es xutada de un cano de fusil. Los es fabricada de materias variosa, como cupre, plomo, aser, polimer, cauxo e an sira; e es fabricada en formas e construis diversa (dependente de la aplicas intendeda), incluinte funsionas spesialida como xasa, spara a blancos, instrui, e combate. Baletas es frecuente diminuinte a la fini, cual fa ce los es plu airodinamical. La grandia de baletas es espresada par pesa e diametre (nomida "calibre"). Baletas no conteni normal esplodentes ma colpa o dana la blanco intendeda par transfere enerjia cinetica a la momento de colpa e penetra.
Forte (fisica)

Un **forte** es un influe cual pote causa ce un ojeto cambia sua rapidia estra si contrapesada par otra fortes. La conseta de forte fa ce la idea comun de puia o tira es matematical esata. Car la grandia e la dirije de un forte es ambos importante, forte es un cuantia vetoral. La unia SI de forte es la neuton (N), e forte es frecuente representada par la simbol **F**.

Forte jua un rol importante en mecanica clasica. La conseta de forte es sentral a tota tre de la leges de move de Newton. Tipos de fortes frecuente encontrada en mecanica clasica inclui elastica, fricante, contatante o "normal", e gravital. La varia jirante de forte es torse, cual produi cambias en la rapidia de jira de un ojeto. En un corpo estendeda, cada parte aplica frecuente fortes a la partes visina; la distribui de tal fortes tra la corpo es la tensa interna. En ecuilibra, esta stresas causa no aselera de la corpo car la fortes ecuilibra lunlotra. Si estas no es en ecuilibra, los pote causa desformi de materias solida, o flue en fluentes.

En fisica moderna, cual inclui relativia e mecanica cuantal, la leges cual governa move es revisada per depende de interatas fundal como la orijina ultima de forte. Ma la comprende de forte furnida par mecanica clasica es usosa per intendes pratical.
Presente

La **presente** es la periodo de tempo cual aveni aora. La presente es contrastada con la pasada, la periodo de tempo cual ia aveni ja, e la futur, la periodo de tempo cual ancora no ia aveni.

Lo es a veses representada como un iperplano en spasiotempo, tipal nomida "aora", an si fisica moderna demostra ce on no pote defini unica un tal iperplano per oservores en move relativa. La presente pote ance es regardada como un dura.
Gravita

En fisica, **gravita** (de latina *gravitas* 'pesa') es un interata fundal prima oservada como atrae mutua entre tota cosas cual ave masa. Gravita es, par multe, la plu debil de la cuatro interatas fundal, aprosima 1038 veses plu debil ca la interata forte, 1036 veses plu debil ca la forte eletromagnetal e 1029 veses plu debil ca la interata debil. Resultante, lo ave no influe sinifiante a la nivel de particulas suatomal. Ma gravita es la interata la plu sinifiante entre ojetos a la scala macroscopial, e lo determina la move de planetas, stelas, galasias, e an lus.

Sur Tera, gravita dona pesa a ojetos fisical, e la gravita de la Luna causa la mareas sulunal en la mares. La marea antipoda corespondente es causada par la inertia de la Tera e la Luna orbitante lunlotra. Gravita ave ance multe funsionas biolojial importante, aidante gida la crese de plantas tra la prosede de gravitropisme e influente la sirculi de fluentes en organismes multiselulal.

La atrae gravital entre la materia gasosa orijinal en la universo ia causa ce lo colie e formi stelas cual ia condensa ultima en galasias, donce gravita causa multe de la strutures a scala grande en la universo. Gravita ave un estende infinita, an si sua efetos deveni plu debil cuando ojetos deveni plu distante.

Gravita es la plu esata descriveda par la teoria jeneral de relativia, proposada par Albert Einstein en 1915, cual descrive gravita no como un forte, ma como la curvi de spasiotempo, causada par la distribui nonegal de masa, e causante ce masas move longo linias jeodesial. La esemplo la plu estrema de esta curvi de spasiotempo es un buco negra, de cual no cosa – an no lus – pote evade pos cuando lo pasa la orizon de avenis de la buco negra. Ma, per la plu de aplicas, gravita es bon aprosimida par la lege de gravita universal de Newton, cual descrive gravita como un forte cual causa ce cualce du corpos es atraeda a lunlotra, con grandia proportial a la multipli de sua masas e inversada proportial a la cuadro de la distantia entre los.

Modeles corente de fisica de particulas implica ce la caso la plu temprana de gravita en la universo, posible en la forma de gravita cuantal, supragravita o un singularia gravital, con spasio e tempo normal, ia developa en la epoca de Planck (asta 10-43 secondos pos la nase de la universo), posible de un state primeval, como un vacua falsa, vacua cuantal o particula virtual, en un modo aora nonconoseda. Siensistes labora aora per developa un teoria de gravita coerente con mecanica cuantal, un teoria de gravita cuantal, cual ta permete ce gravita es unida en un strutur matematical comun (un teoria de tota) con la otra tre interatas fundal de fisica.
Futur

La **futur** es la tempo pos la pasada e la presente. Sua ariva es regardada como nonevitable par causa de la esiste de tempo e la leges de fisica. Par causa de la natur parente de realia e la nonevitablia de la futur, on pote categori tota cual esiste aora e va esiste como o permanente, sinifiante ce lo va esiste per sempre, o tempora, sinifiante ce lo va fini. En relativia spesial, la futur es regardada como la futur asoluta, o la cono de lus futur.
Rapidia

En cinematica, la **rapidia** (comun nomida *v*) de un ojeto es la grandia de la cambia de sua loca tra tempo o la grandia de la cambia de sua loca per unia de tempo; lo es donce un cuantia scalal. La **rapidia promedia** de un ojeto en un interval de tempo es la distantia traversada par la ojeto divideda par la dura de la interval; la **rapidia instante** es la limita de la rapidia promedia cuando la dura de la interval de tempo prosimi zero. Rapidia es la grandia de la rapidia vetoral, cual indica ance la dirije de move.

Rapidia ave la dimensiones de distantia divideda par tempo. La unia SI de rapidia es la metre per secondo (m/s), ma la unia la plu comun de rapidia en usa dial es la cilometre per ora (km/h) o, en la SUA e la RU, milias per ora (mph). Per viaja par aira e mar, la noda es comun usada.
Rapidia vetoral

**Rapidia vetoral** es la rapidia juntada con la dirije de move de un ojeto. Rapidia vetoral es un conseta fundal en cinematica, la ramo de mecanica clasica cual descrive la move de ojetos.
Pasada

La **pasada** es la colie de tota avenis cual ia aveni ante un punto spesifada en tempo. La pasada es contrastada con e definida par la presente e la futur. La conseta de la pasada es derivada de la modo linial en cual oservores umana esperia tempo, e es asedable tra memoria e recorda. En ajunta, umanas ia rejistra la pasada de la aveni de lingua scriveda.
Veculo acual

Un **veculo acual** es cualce veculo desiniada per viaja sur o tra acua, como un barco, barcon, liscador, sumerjible o sumarina.
Veculo

Un **veculo** (de latina *vehiculum*) es un macina desiniada per autopropulsa, usual per transporta persones, cargas, o ambos. Veculos inclui vagones, bisicles, veculos motorida (motosicles, autos, camiones, buses, scuteres de movablia), veculos de rel (trenes, trames), veculos acual (barcones, barcos, veculos suacuan), veculos amfibin (veculos propulsada par elica, liscadores), veculos airal (aviones, elicotores, airostatos), e veculos spasial.

Veculos teran pote es jeneral clasida par la tipo de contata con la tera: rotas, bandas erugin, reles, o scis. ISO 3833-1977 es la norma internasional per tipos, termas, e definis de veculos de via.
Barco de vela

Un **barco de vela** es un barco propulsada partal o intera par velas e es plu peti ca un barcon de vela.
Barco

Un **barco** es un veculo acual de un varia grande de tipos e grandias, ma es jeneral plu peti ca un barcon, cual es distinguida par sua grandia o capasia plu grande, sua forma, o sua capasia de porta barcos.

Barcos peti es tipal usada sur vias de acua interna como rios e lagos, o en areas costal protejeda. Ma, alga barcos (como barcos de balena) ia es intendeda per usa a mar. En termas naval moderna, un barco es un veculo acual sufisinte peti per es portada a bordo de un barcon.

Barcos varia en proportio e metodos de construi seguente sua intende, materias disponable, o tradisiones local. Canoas ia es usada de tempos preistorial e resta en usa tra la mundo per transporta, pexa, e sporte. Barcos de pexa varia multe en stilo partal per acorda con la situas local. Barcos de plaser usada en naviga recreal inclui barcos de sci, barcos de ponton, e barcos de vela. Casas flotante pote es usada per vacanse o abita per dura longa. Barcos lejera es usada per move cargas a e de barcones grande noncapas de prosimi la costa. Barcos de salva ave funsionas de salva e securia.

Barcos pote es propulsada par potia umana (pe barcos de remos e barcos de pedales), venta (pe barcos de vela), e motores interna/esterna (incluinte gasolina, gasolio, e eletrica).
Barcon

Un **barcon** es un veculo acual grande cual viaja la mares e otra vias de acua navigable de la mundo, portante cargas o pasajores, o en suporta de misiones spesialida, como defende, rexerca e pexa. Barcones es jeneral plu grande ca barcos.
Liscador

Un **liscador** es un veculo amfibin capas de viaja supra tera, acua, fango, jelo, e otra surfases.

Liscadores usa sofladores per produi un volum grande de aira su la casco, o cuxin de aira, cual es pico supra la presa atmosferal. La difere de presa entre la aira de presa plu alta su la casco e la aira ambiente de presa plu basa supra lo produi leva, cual causa ce la casco flota supra la surfas corente. Per razonas de stablia, la aira es tipal soflada tra ranures o bucos sirca la esterna de un plataforma con forma de disco o oval, donante a la plu de liscadores un forma tipal de retangulo con bordas ronda.
Canoa

Un **canoa** es un barco longa e streta, tipal puntida a ambos finis e abrida a supra, propulsada par un o plu remores sentante o ajenante ci fasa la dirije de viaja e usa remos.
Veculo motorida

Un **veculo motorida** es un veculo teran autopropulsada, tipal con rotas, cual no move sur reles (como trenes o trames) e es usada per la transporta de persones o cargas. La propulsa de la veculo es furnida par un motor, usual un motor de combusta interna o un motor eletrical, o un combina de la du, como veculos eletrical ibride e ibride liable.
Veculo spasial

Un **veculo spasial** es un veculo desiniada per vola e opera en spasio. Veculos spasial es usada per un varia de intendes, incluinte comunicas, oserva de Tera, meteorolojia, naviga, coloni spasial, esplora planetal, e transporta de umanas e cargas.
Bisicle

Un **bisicle** es un veculo con du rotas, la un pos la otra, un manico per dirije, e un o plu sejas. Lo es tipal propulsada par la ata de la montor, nomida un bisicliste, sur la pedales.

Bisicles ia es introduida en la sentenio 19 en Europa. Par la temprana de la sentenio 21 on ia ave plu ca un bilion bisicles. On ave multe plu bisicles ca autos. Bisicles es la modo xef de transporta en multe rejiones. Los furni ance un forma popular de recrea, e ia es adatada per usa como juetas de enfantes. Bisicles es usada per eserse fisical, aplicas militar e polisial, servis de mesajor, corsa de bisicles, e siclisme artal.

La forma e desinia fundal de un bisicle vertical o "de securia" tipal ia cambia poca de la model prima con cadena ia es developada sirca 1885. Ma, multe detalias ia es bonida, spesial de la ariva de materias moderna e desinia aidada par computador. Estas ia permete un sperde de desinias spesialida per multe tipos de siclisme. En la sentenio 21, bisicles eletrical ia deveni popular.

La inventa de la bisicle ia ave un efeto enorme a sosia, en relata con e cultur e la avansa de metodos industrial moderna. Alga composantes cual ia jua un rol clavin en la developa de la automobil ia es inisial inventada per usa en la bisicle, incluinte cosinetos de bales, numaticos, piniones con cadena, e rotas de raios tensa.
Secondo

La **secondo** (simbol: **s**) es la unia de tempo en la Sistem Internasional de Unias (SI), istorial definida como 1⁄86 400 de un dia – esta fator derivada de la divide de la dia prima a 24 oras, alora a 60 minutos e final a 60 secondos cada (24 × 60 × 60 = 86 400).

La defini corente e formal en la Sistem Internasional de Unias (SI) es plu esata:Un secondo es la dura de 9 192 631 770 osilas de la radia emeteda en la cambia entre la du niveles de iperfina de la state fundal de isotopo 133 de la atom de sesio (133Cs) a un temperatur de 0 K.Esta defini corente ia es adotada en 1967 cuando lo ia deveni posible per defini la secondo fundida sur cualias fundal de natur con orolojos de sesio. Car la rapidia de la jira de Tera varia e lenti multe pico, un secondo insertada es ajuntada a intervales nonperiodal a la tempo sivil per manteni orolojos sincronida con la jira de Tera.